El posen en marxa l'Agència de l'Habitatge de Catalunya i la Diputació de Girona, amb la participació del Consell Comarcal de l'Alt Empordà i el Col•legi d'Advocats de Figueres.
El juliol de 2016 es va inaugurar el primer punt d'atenció a la comarca de la Selva i està previst l'obertura de nous punts en altres comarques
El secretari d'Habitatge i Millora Urbana de la Generalitat de Catalunya, Carles Sala; el vicepresident de la Diputació de Girona, Fermí Santamaria; el president del Consell Comarcal de l'Alt Empordà, Ferran Roquer, i el degà del Col·legi d'Advocats de Figueres, Joan Puig, han inaugurat aquest matí el Servei d'Intermediació en l'Àmbit de l'Habitatge de l'Alt Empordà.
Es tracta d'un servei que ofereix de forma gratuïta assessorament i intermediació per a les persones que tinguin dificultats per afrontar els deutes relacionats amb el seu habitatge habitual, ja siguin deutes derivats de la hipoteca o del lloguer, o bé que es trobin en altres situacions que suposin la pèrdua de l'habitatge.
L'objectiu és evitar la pèrdua de l'habitatge principal i prevenir situacions d'emergència habitacional i de risc d'exclusió residencial.
El secretari d'Habitatge i Millora Urbana, Carles Sala, ha fet èmfasi en dues idees.
Per una banda, ha destacat el caràcter preventiu d'aquest servei i, en aquest sentit, ha parlat de la importància de tenir la informació de cada cas amb la màxima rapidesa possible per trobar la solució més òptima: "És important que s'acudeixi a aquest servei quan hi hagi la intuïció que no es podran pagar els rebuts".
I per l'altra, Sala ha recordat que tot i que hi ha certa reversió de l'economia, "encara hi ha famílies, també a l'Alt Empordà, que estan a l'atur i per tant, tenen dificultats econòmiques".
Davant d'aquesta situació, Sala ha remarcat que "es requereix un esforç suplementari de l'administració pública", com ara seguir implementant serveis com el d'Intermediació en l'Àmbit de l'Habitatge.
Al seu torn, el vicepresident de la Diputació de Girona, Fermí Santamaria, ha destacat que "es tracta d'un servei per a tots els empordanesos.
Una eina que en el cas de l'habitatge calen actuacions ràpides, sovint urgents, perquè és un dels senyals d'alarma que ens arriba des dels sectors més desafavorits de la societat, sigui per causes puntuals com l'atur o més estructurals com pot ser l'exclusió social o el cas de la gent gran".
En aquest sentit, Santamaria ha explicat que són les administracions locals, les administracions més properes a la ciutadania, les que s'encarreguen d'efectuar el primer acolliment a les famílies en risc de pèrdua de I'habitatge.
"És per això que es fa necessari l'acompanyament i el suport en el desenvolupament dels instruments per a la intervenció en l'àmbit local", ha reblat.
El Servei el presten conjuntament l'Agència Catalana de l'Habitatge i la Diputació de Girona, amb la participació del Consell Comarcal de l'Alt Empordà i el Col·legi d'Advocats de Figueres, i es vehicula a través de diversos convenis de col·laboració entre les institucions implicades.
El juliol de 2016 la consellera de Governació, Administracions Públiques i Habitatge, Meritxell Borràs, va inaugurar el primer punt de Servei d'Intermediació en l'Àmbit de l'Habitatge a la demarcació de Girona, i que dóna servei a la comarca de la Selva, i està previst l'obertura de nous punts en altres comarques.
Procediment d'atenció ciutadana
El Servei estarà obert al públic en horari de matí de dimarts a divendres dins l'Oficina Comarcal d'Habitatge de l'Alt Empordà.
Quan una persona o família acudeixi al servei, en un primer moment, es verificarà que el casos que es presentin compleixin els criteris per ser atesos pel servei, i, si és així, se'ls farà una entrevista personalitzada per valorar el cas i proposar les alternatives que es considerin convenients, realitzant un acompanyament a la persona usuària durant tot el procediment.
Pel que fa a la intermediació amb les entitats financeres, es farà a través del servei Ofideute de l'Agència de l'Habitatge de Catalunya, amb la particularitat que es podrà ampliar el ventall de possibilitats i proposar la intermediació local en deutes relacionats amb el lloguer de l'habitatge principal.
A més, el Servei tindrà també una funció d'assessorament intern en matèria d'habitatge, en relació amb els serveis i competències del Consell Comarcal de l'Alt Empordà.
D'altra banda, per tal d'arribar al màxim de ciutadans que ho necessitin, s'han creat diversos documents de difusió, en diferents idiomes i formats, que estaran a disposició dels ajuntaments de la comarca de l'Alt Empordà.
El servei té com a objectiu evitar la pèrdua de l'habitatge principal i prevenir situacions d'emergència habitacional i de risc d'exclusió residencial